
De la mina de aur la vaci... 
Data: 25 februarie 2024 


Bătrânii de astăzi de la Fundu Moldovei, de la Pojorâta sau Botuş găseau de lucru uşor pe când erau tineri. Erau tâmplari iscusiţi, 
munceau la cariera de calcar, la mina de aur de la Manaila, la fabrica de mobilă din Suceava sau chiar mai departe, la mina de uraniu de la 


Crucea, iar femeile lor se angajau pe la Fabrica de lactate Rarăul. Tulburările de după 1990 i-au determinat pe toţi să revină la dragostea 


lor dintâi şi dintotdeauna: vacile de lapte. Mici şi iuți, de toate culorile, rezistente la viaţa grea de pe munte, 
aceste animale au în genetica lor fantomele străvechi ale Surei de Stepă şi ale Mocăniței. Politica incoerentă a 
guvernelor de la Bucureşti nu i-a ajutat pe aceşti oameni să construiască ferme puternice de familie pentru ca 
Obcina Ursului să nu se pustiască. Dacă întâlneşti pe cineva care a accesat fonduri europene, trebuie să te 
închini. Haideţi să vedem cum se reflectă politica agrară de la Bucureşti într-o fermă de familie de la Obcina 


Ursului. Costan (Constantin) Flocea are 10 vaci din rasele Bălțată Românească şi Brună. Lucrează cu bătrânica 


lui pe vârful dealului, adună fân pentru animale, iar Bălănuţ, care latră frumos a urs, îi păzeşte pe toţi... Au o fată 
şi un fecior, Dorinel, la Botuş, care adună laptele cu maşina pentru fabrică şi îi ajută la vaci. Lui Dorinel îi plac animalele şi el va fi norocul 
joienelor. Badea Costan a botezat toate vacile: Suzana, Păuna, Garoafa, Dana, Florica, Brezaia, Creţuşca... Primeşte 2.000 de lei pentru 
fiecare vacă — ajutorul naţional tranzitoriu plus sprijinul cuplat zootehnic. Mai mult nu se poate pentru aceşti oameni fiindcă noi am 
preferat să le dăm subvenţii an de an celor care nu mai au nici picior de vacă şi care au vândut grajdurile de peste un deceniu. Dacă vaca 
are zece ani, nu mai primeşte banii. Aşa că bădia Costan ia subvenție numai pentru şase vaci. 


Toată vara până toamna târziu, animalele lui pase pe păşune. Iarna le dă fân şi, foarte rar, porumb de siloz. „Îl cumpărăm de la Cacica, 
dar e prea scump. Care utilaje pe fonduri europene, de unde? Şuguieşti? Eu am coasă şi greblă de când m-am născut... merg singure. 
Altădată, făceam câte o clacă de la unul la altul şi găseam şapte-opt cosaşi. Acum, mâncare avem, rachiu s-ar mai găsi, dar nu mai avem 
de unde cosaşi”, spune Costan Flocea. O vacă ţinută pe păşune dă 10-12 litri de lapte pe zi. Un lapte dulce şi gras, cum numai în copilăria 
mea de pe la Crăieşti am mai băut. Moș Costan vinde laptele cu 95 de bani la fabrica Rarăul. În 2022, fabrica îi dădea 1,50 — 2 lei pe litru. 
Compania Lactalis, venită aici din cele patru zări, a cumpărat fabrica şi a strâns baierile pungii, aşa că un asemenea preț pentru un astfel 
de lapte echivalează cu înşelăciunea şi umilinţa. Cine să vadă?... Asociaţia îşi spune cuvântul printre crescători: „Nu ai voie să ţii tauri aici. 
Facem însămânţare. Vine medicul veterinar din Botuş”. L-am întrebat ce ar trebui să facă Marcel Ciolacu pentru crescătorii din zonele 
montane şi badea Costan mi-a răspuns senin, fără să ceară bani de subvenţii: „Drumurile sunt foarte rele, trebuie reparate şi oamenii vin 
aici, care-s mai tineri. Mie nu-mi mai trebuie nici apă rece, că nici caldă nu beu. Să poată face şi ei un adăpost pentru 30 de vaci, de-o 
ploaie, de-un omăt. Colibele s-au năruit şi nu putem căra materiale pe drumuri stricate. Au vrut să dea, dar s-au gătat banii...” El crede că, 
dacă ai 30 de vaci, scoţi un venit echivalent cu un salariu minim pe economie (3.000 de lei pe lună). „Dacă vrei să dezvolţi ferma, îţi cere 
bani pentru co-finanţare. De unde să luăm noi? Făcuse unul o moară de vânt, aprindea un bec şi un televizor. Şi a venit o furtună şi a 


zburat copacul cu tot cu instalaţie”. 


Viaţa lor a fost şi este grea, cu puţine bucurii simple, pe care ştiu să le preţuiască mai bine ca orăşenii. Pe Obcina Ursului, crugul vremii 
are alte înţelesuri, mai arhaice: „Lucram la stână, cioban, slugă la tata, aveam mâncare, dar nu aveam cu ce ne încălţa, cu ce ne îmbrăca. 
Tata era stăpân. Nu erau cizme, pelerine, ca acum. Când vedeam o pâine, parcă vedeam miere. Acum le dă 3.000 de lei, mâncare, tabac, 
rachiu şi tăt fug de animale. Câte-o lună nu ieşea soarele şi nici ceas nu aveam. Trebuia să mă orientez. Prindeam o oaie şi mă uitam la 
ochi: dacă pupila oii era cu vârful în sus, însemna că era ora 12 şi trebuiau mulse oile. Suna trâmbiţa (bucuiumul) după tine să aduci oile 
la muls. Buciumul era din lemn de brad, învelit cu scoarță de mesteacăn,” povesteşte badea Costan. Vin urşii să-i mănânce merele şi 
perjele. Au rupt pomii. Erau şapte câini la stână, oamenii au răcnit şi ursul nu s-a sinchisit, „a luat un bou negru de 800 de kilograme, s-a 
suit pe greabănul lui cu ghearele şi a supt sângele din trei borte. Şi boul a căzut la pământ. Apoi, noi cu foc şi cu câini, abia l-am gonit pe 
urs. Oile se mulg după vaci. A venit o haită de 14 lupi. Şi s-au rotit în jurul stânii tătă noaptea. A doua zi, oile nu au mai dat lapte pentru că 
nu au mai rumegat. Un stres mare. Cel mai bun lapte de oaie îl dau florile de munte cu apă bună, dar să nu vină lupii. Pe munte avem aici 
gotci, găini sălbatice. Cucoşii de munte îs nebuni când umblă la împreunări, îs nebuni... dau peste tine. Stau primăvara la muguri de 


mesteacăn. Cântă frumos tare.” 


Costan Flocea s-a încuscrit cu Ion Ţăran, nepotul uncheşului Ion "Ţăran, despre care am mai scris.... Mergem să vedem casa lui Costan 
Ţăran, tatăl lui Ion Ţăran şi fratele uncheşului Ion. Gospodărie uitată între dealurile Runcu şi Chini. O minune de arhitectură ţărănească. 
Costan Ţăran era dulgher şi se vede. Urmaşii nu mai au grijă de casa bunicilor. O sobă enormă cu firide mari atestă că aici dormeau copiii 
şi bătrânii, după sobă, unde era cald şi bine în nopţile de iarnă cu troiene mari prin ogradă. Sidor Androncescu era meşter mare: făcea 
viori, cobze, contrabas la comandă. Era frate cu nevasta lui Costan Ţăran şi cumnat cu Ilie Cazac, fluierarul cel vestit de la televizor. A 
rămas uitată cofa de făcut lapte acru într-un colţ. Aurel era fratele mai mic al lui Costan Ţăran şi a rămas în casa care se risipeşte acum. 


Miros de casă veche de pe alt tărâm. 


Plecăm spre mina de aur. „Bunul Dumnezeu ne-a dat de tăte pe dealurile astea, dar nu ştim ce să facem cu ele”... Mina de aur a fost săpată 
în spirală pe vârful dealului Manaila şi camioanele cară minereul pe drumul săpat în spirală. Compania britanică Vast Resources a fost 
fondată la sfârşitul anului 2005, având ca obiect de activitate explorarea zăcămintelor minerale din Zimbabwe şi Africa de Sud. În 
completarea activităţii din Africa, în mai 2013, Vast Resources şi-a îndreptat atenţia către România şi aşa a preluat minele Manaila de aici 


şi Băița Plai din Apuseni. Până la urmă, care mai este diferenţa între România şi... Zimbabwe sau Burkina Faso?... Au cărat minereul la 


Iacobeni unde l-au spălat și au plecat. În urmă, a rămas un lac otrăvit, care a umplut toată groapa, cu o baracă pe mal. Și mulţi şomeri au 
rămas în urmă. Oamenii vin să vadă lacul cel otrăvit, care nu este protejat măcar de un gard. Unde avem aur, este şi uraniu... Au pus o 
tablă pe care scrie „pericol general” şi atât. Pericol general... „Nu a nimerit nimeni din presă pe-aici. Mai vine câte un neamţ şi mai puşcă 
câte un cerb frumos...”, oftează badea Costan. Apoi iar râde şi cântă din fluier. „Fluierul cu vrană este trişcă, nu-i fluier. Şi mâţele cântă la 


trişcă...” 


Ne întoarcem din drumeţie şi ne oprim la cuscrul Ion Ţăran. Costan Flocea este renumit în zonă pentru reţeta balmuşului. Costeluş 
pregăteşte ceaunul. „Pui apă rece ca să fiarbă fărina mai bine. Peste apă rece, pui laptele, apoi felii de caş făcut de mama Geta, şi sare după 
gust. La sfârşit, adaugi unt de oaie. Pentru că este gras, balmuşul se mănâncă şi cu lapte acru. La stână mai făceam balmuş cu ovrească, se 
mânca cu zăr acru şi cu urdă. Urda o puneam în zăr acru şi acel amestec era ovrească. A făcut tata un balmuş bun la stână. Şi a venit unul 
flămând tare, muncise din greu, era asudat. A mâncat fără măsură şi i s-a făcut rău. L-am băgat în halău ca să nu moară”... E zi mare cu 
prieteni şi badea Ion Ţăran scoate farfuriile cu chipurile regelui Mihai şi al reginei Maria, rămase moştenire de la uncheşul Ion Ţăran. Era 
aşa de bun balmușul, dar am mâncat cu mare prudenţă pentru că şi badea Ion a făcut mai la vale un halău cu apă limpede ca ghioara, 
unde ghilea sumanii mătuşa Ioana. Nu face nimeni balmuş ca badea Costan... Este meşter mare şi la brânză. „Pregăteam două bidoane de 
zer când plecam de-acasă la stână sus. Zerul trebuie să iasă verde crud, cum e iarba de primăvară. Adaugi puţin oţet ca să-l acreşti şi îl ţii 
la căldură în bărbânţă (putină). Şi plecăm cu ea la munte. Dai cheag la lapte, baţi caşul şi îl frămânţi. Jintuieşti zerul în cazan pe foc iute 
până iese spumă. Atunci torni o găleată de lapte de vacă în cazan. Umbli cu derbedeul (făcăleţul) în cazan. Apoi torni puţin zer acru din 
bărbânţă, pe care l-am pregătit din primăvară. lese urda grasă, bună, de-o palmă. O laşi să fiarbă vreo doi bulbuci, nu mai mult, să nu se 
întărească urda. Zerul obţinut se pune din nou în bărbânţă. Trebuie să dai cu tauzerul (tăujer, tămânjer — lopăţică de amestecat zerul), ca 
să nu se prindă urda de cazan. Se frământă caşul mărunt, ca bobul de orez. La zece oi, primeai un kilogram de unt de la stână. Dacă 
dădeai vaca la stână şi dacă vaca avea 10 litri de lapte pe zi, primeai toamna o sută kilogramede brânză şi zece kilograme de unt”. Badea 
Costan a avut toată viaţa gură bogată. Și acum, are mereu răspunsul potrivit în orice situație şi nu rămâne niciodată dator. Umbla cu 
„opchinci pe care le rodeau mâţele noaptea şi iar nu aveam ce încălța”. „Dacă nu râd o ţâră, apăi plâng o săptămână”. Mergea pe jos la 
stână până la Munţii Cârlibaba. Erau 8 fraţi şi aveau 100 de hectare de pădure, pe care le-au împărţit. „Era un director la fabrica de lactate 
Rarăul şi ne-a adunat pe tăţi ţăranii să ne spună că a scăzut laptele. Păi a scăzut, i-am zs io, că-i apa rece.” „Cum să scadă că-i apa rece?” 
„Apăi da, domnule, şi matale, dacă îţi dă unul cu apă rece în pantaloni, să vezi cum te moi, oircât de sculat ai fi”... Numele Flocea este 
foarte frecvent pe obcine. E altă dinastie. Cu peste 20 de ani în urmă, am venit la Pojorâta pentru prima dată ca să-l cunosc pe „ţăranul 
care şi-a făcut televiziune în şură”, cum apăruse în presa clocită de măiestrul din Găgeşti. Îl chema tot Flocea și era din același clan cu 
badea Costan, avea umor nebun, dar televiziune — ioc! „Au fost patru nume mai des întâlnite pe la noi: Flocea, Holoştiuc, Pizdelea şi 
Polianschi. Erau porecle devenite nume. Alde Pizdelea şi-au schimbat numele şi-i cheamă Averescu acu. Nume de mareşal”... Badea 
Costan Flocea, la fel ca toţi bătrânii lui, va pleca într-o zi cu fluierul după oi spre Cârlibaba, „acolo unde a fost cârligată baba”. Pentru ei, 
statul român nu a făcut nimic sau aproape nimic, dar măcar să nu-i uităm pe urmaşii lor, altfel se pustieşte şi Obcina Ursului... 

